Էդվարդ Հովհաննիսյան

Էդվարդ Հովհանեսի Հովհաննիսյան (), հայ ֆուտբոլիստ, «Ալաշկերտ» ակումբի դարպասապահ։

Ակումբային կարիերա 
Էդվարդ Հովհաննիսյանը ծնվել է Երևանում։ 5 տարեկանից հետաքրքվել է ֆուտբոլով և 6 տարեկանից սկսել է խաղալ։ Բայց նախքան ֆուտբոլիստ դառնալը մանկության տարիներին զբաղվել է թենիսով։  Զբաղվելով թենիսով՝ Հովհաննիսյանը մարզումների փոխարեն (թենիսի մարզադաշտի մոտ գտնվում էր «Արմենիկումի» մարզադաշտը («Փյունիկ» ակումբի նախկին անունը մինչև 2001 թվականը) կանգնում և նայում էր, թե ինչպես են մարզվում ֆուտբոլիստները, և այդ ժամանակ նա համոզել է ծնողներին, որ նրանք թույլատրեն իրեն զբաղվել ֆուտբոլով։ Վեց տարեկանում սկսել է հաճախել «Փյունիկ» ֆուտբոլային դպրոց, որտեղ սովորել է ֆուտբոլային վարպետություն։ Իր առաջին քայլերը Հովհաննիսյանն արել է մարզիչ Յուրա Մուրադյանի հետ։ Հովհաննիսյանը պատահականության բերումով է դարձել դարպասապահ։ Խաղերից մեկում թիմի դարպասապահը չի ներկայացել խաղին, և Հովհաննիսյանը ստիպված է եղել զբաղեցնել տեղը դարպասի մոտ։ Խաղի ավարտից հետո մարզիչը նշել է, որ Հովհաննիսյանի մեջ տեսնում է ապագա դարպասապահի։ Երիտասարդ ֆուտբոլիստը, հետևելով մարզչի խորհուրդներին, դարձել է լիարժեք դարպասապահ։ Պրոֆեսիոնալ մակարդակում իր ելույթներն սկսել է «Փյունիկի», մասնավորապես «Փյունիկ-2»-ի կազմում 2005 թվականից խաղալով առաջին լիգայում։ Մի քանի հաջողակ խաղից հետո հրավիրվել է Պրեմիեր լիգա։ Նույն՝ 2005 թվականին Հովհաննիսյանը «Փյունիկի» հետ կնքել է իր առաջին պրոֆեսիոնալ պայմանագիրը և մինչև 2011 թվականը խաղացել Հայաստանի բազմակի չեմպիոնի կազմում։ 2009 թվականին դարձել է մրցաշրջանի ամենավստահելի դարպասապահը։ Բելառուս դարպասապահ Արթուր Լեսկոյի՝ «Փյունիկ» տեղափոխվելուց հետո Հովհաննիսյանը կորցրել է տեղը դարպասում և տեղ գտել պահեստայինների նստարանին։ Առաջնությունում շատ հազվադեպ է դուրս եկել խաղադաշտ և մասնակցել է ընդամենը 3 խաղի։ 2011 թվականի սկզբին ակումբը Հովհաննիսյանին ներկայացրել է տրանսֆերի։ Նրանով հետաքրքրվել է Երևանի «Ուլիսը», որի հետ Հովհաննիսյանը կնքել է պայմանագիր։

Կարիերան հավաքականում 
2006 թվականին նշել է նորամուտը Հայաստանի մինչև 17 տարեկանների հավաքականում։ Երկու տարի հետո նշել է նորամուտը պատանեկան հավաքականում, որի կազմում անցկացրել է 3 հանդիպում։ 2009 թվականից հանդես է եկել երիտասարդական հավաքականում, որտեղ եղել է թիմի հիմնական դարպասապահ։

Ձեռքբերումներ 
 «Փյունիկ»
 Հայաստանի չեմպիոն՝ 2007, 2008, 2009, 2010
 Հայաստանի գավաթի դափնեկիր՝ 2009, 2010
 Հայաստանի սուպերգավաթի դափնեկիր՝ 2007, 2008, 2010
 Ամենավստահելի դարպասապահ՝ 2009
 «Ուլիս»
 Հայաստանի չեմպիոն՝ 2011

Ծանոթագրություններ

Արտաքին հղումներ 
 Ֆուտնոլիստի էջը ՀՖՖ պաշտոնական կայքում 
 Ֆուտբոլիստի էջը footballdatabase.eu կայքում 
 
 Ֆուտբոլիստի էջը weltfussball.de կայքում 
 

Հայ ֆուտբոլիստներ
Փյունիկի ֆուտբոլիստներ
Ուլիսի ֆուտբոլիստներ
Ալաշկերտի ֆուտբոլիստներ